போர் விதவைகள் சங்கம், புது தில்லி

போர் விதவைகள் சங்கம் (War Widows Association, New Delhi) என்பது போரில் கணவர்களை இழந்த பெண்களுக்கு ஆதரவளிப்பதற்காகப் புது தில்லியைத் தளமாகக் கொண்ட பதிவுசெய்யப்பட்ட அரசு சாரா அமைப்பாகும். 1965 இந்தியா-பாக்கித்தான் போர், 1971 இந்திய-பாக்கித்தான் போர், 1999 கார்கில் போர், 2019 புல்வாமா தாக்குதலில் கொல்லப்பட்ட மத்திய சேமக் காவல் படை வீரர்களின் விதவைகளுக்கு இந்தச் சங்கம் உதவி செய்து ஆதரவளித்துள்ளது.

 விளக்கம் 
1965 இந்திய-பாக்கித்தான் போரின் அதிர்ச்சியால் பாதிக்கப்பட்ட பெண்களால் போர் விதவைகள் சங்கம் உருவாக்கப்பட்டது. 1971 இந்தியா-பாக்கித்தான் போரில் கணவர்களை இழந்த பெண்களுக்கு ஆதரவளிக்க இச்சங்கம் 1972இல் உருவானது. இதன் தலைவர் வி. மோகினி கிரி ஆவார். கணவனை இழந்த பிறகு விதவைகளின் முக்கிய கவலைகள் "தங்குமிடம், வேலை, கண்ணியம்" என்பதை இந்தக் குழு கண்டறிந்தது. விதவைகள் தங்கள் குழந்தைகளை ஆதரிப்பதிலும் சிரமப்பட்டனர். இந்தப் பிரச்சனைகளுடன் இந்தக் குழு அன்றைய பிரதமர் இந்திரா காந்தியை அணுகியது. இவர் போர் விதவைகள் சங்க பயன்பாட்டிற்காக சாகீத் பவன், அருணா ஆசப் அலி மார்க் ஆகியவற்றைக் கட்டுவதோடு, விதவைகளின் அதிகாரமளிப்பிற்கும் தனது ஆதரவை உறுதியளித்தார். கார்கில் போருக்குப் பிறகு, கிட்டத்தட்ட நிதியுதவியும் இல்லாத நிலையில், தில்லியில் மருத்துவமனையில் அனுமதிக்கப்பட்ட வீரர்களின் குடும்பங்களுக்கு வீட்டுவசதி, போக்குவரத்து வசதிகளை வழங்கப் போர் விதவைகள் சங்கம் முன்வந்தது. "கொல்லப்பட்ட மற்றும் காயமடைந்த வீரர்களில் பெரும்பாலோர் 23 முதல் 25 வயதுக்குட்பட்டவர்கள். இவர்களில் பெரும்பாலோர் இளம் விதவைகள், குழந்தைகளை விட்டுச் சென்றவராவார் என்று படையணித் தலைவர் என். கே. பந்த் தெரிவித்தார். 1971ஆம் ஆண்டு இந்திய-பாக்கித்தான் போரின் முடிவு வங்காளதேச வெற்றி நாள் போன்ற நிகழ்வுகளை இந்த அமைப்பு நடத்துகிறது.

 பணி 
பின்வரும் சேவைகள் போர் விதவைகள் சங்கத்தின் அடிப்படை பணியாக மாறியது:

போர் மற்றும் ஆயுத மோதலின் விதவைகள் தங்கள் அன்புக்குரியவர்கள் இல்லாத பிறகும் மரியாதைக்குரிய வாழ்க்கையை வாழ்வதற்கான அவர்களின் மனித உரிமைகளை உறுதிப்படுத்துதல். போர் விதவைகளுக்குப் பொருளாதார மற்றும் உணர்ச்சிப்பூர்வமான ஆதரவு, வழிகாட்டுதல் மற்றும் உதவிகளை வழங்குவதற்கான தொடர்ச்சியான போராட்டத்தை உள்ளடக்கியது. இதனால் அவர்கள் சமூகத்தில் வசதியாக மறுவாழ்வு பெற முடியும். போர் விதவைகள் சங்கம் போரால் பாதிக்கப்பட்ட குடும்பங்களின் நலனுக்காகச் செயல்படுகிறது. குடும்ப உறுப்பினர்களைப் பொருளாதார ரீதியாகச் சுதந்திரமாக இருக்க வழிகாட்டவும் அறிவுறுத்தவும் செய்கிறது.


 மேலும் காண்க 

 தரைப்படை வீரர்களின் மனைவிகள் நலச் சங்கம், இந்தியா

 மேற்கோள்கள் 

பகுப்பு:இந்திய அமைப்புகள்
பகுப்பு:இந்தியத் தரைப்படை